На основу члана 123. тачка 3. Устава Републике Србије, а у вези са Законом о основним правима бораца, војних инвалида и породица палих бораца („Службени лист СРЈ”, бр. 24/98, 29/98 – исправка и 25/00 – СУС и „Службени гласник РС”, бр. 101/05 – др. закон, 111/09 – др. закон и 50/18),

Влада доноси

У Р Е Д Б У

О ПРАВУ НА МЕСЕЧНО НОВЧАНО ПРИМАЊЕ ЗА ВРЕМЕ

НЕЗАПОСЛЕНОСТИ РАТНИХ ВОЈНИХ ИНВАЛИДА ОД V ДО X ГРУПЕ ИЗ

ОРУЖАНИХ АКЦИЈА ПОСЛЕ 17. АВГУСТА 1990. ГОДИНЕ

Члан 1.

Ратни војни инвалиди од V до X групе из оружаних акција после 17. августа 1990. године, који на дан ступања на снагу ове уредбе остварују право на месечно новчано примање за време незапослености по Уредби о праву на месечно новчано примање за време незапослености ратних војних инвалида од V до X групе из оружаних акција после 17. августа 1990. године („Службени гласник РС”, број 42/06), имају право на месечно новчано примање за време незапослености у износу 63% од просечне месечне зараде без пореза и доприноса у Републици Србији из претходне године, почев од исплате за јануар 2019. године.

Члан 2.

Право из члана 1. ове уредбе остварује се под условима, на начин и по поступку прописаном чланом 51. ст. 1. и 2. Закона о основним правима бораца, војних инвалида и породица палих бораца („Службени лист СРЈ”, бр. 24/98, 29/98 – исправка и 25/00 – СУС и „Службени гласник РС”, бр. 101/05 – др. закон, 111/09 – др. закон и 50/18).

Износ права из става 1. овог члана исплаћује се и годишње усклађује на начин прописан чланом 71. наведеног закона за право на накнаду за време незапослености.

Члан 3.

Даном ступања на снагу ове уредбе престаје да важи Уредба о праву на месечно новчано примање за време незапослености ратних војних инвалида од V до X групе из оружаних акција после 17. августа 1990. године („Службени гласник РС”, број 42/06).

Члан 4.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-801/2019-2

У Београду, 7. фебруара 2019. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |